至於云何是『菩薩信如來語密』？依《佛說除蓋障菩薩所問經》開示：云何是菩薩信如來語密？即所謂：
（一）菩薩作是念：我聞如來語密，為諸有情現前授記，或為有情隱密授記。
（二）我知如來身無誤失語無卒暴，以是緣故，妄言過失無所從來。
（三）何以故？如來已斷諸過失故。離一切垢遠一切塵，息諸炎熾離諸煩惱，潔白自在清淨無染。
（四）若言如來身有過失語有卒暴諸過失者，無有是處。
（五）如是真實無有虛妄，我於是處信無疑惑。
由此觀之，如是『五者』，即所謂菩薩信如來語密，此為吾等學佛修道者不可不知。何以故？蓋『如來』者，如來之義有三。謂法身、報身、應身也。如同《金剛經》云：無所從來，亦無所去。此法身如來也。《轉法輪論》云：第一義諦名如，正覺名來。此報身如來也。《成實論》云：乘如實道，來成正覺。此應身如來也。又『語密』者，語密即口密也。謂佛說法之時，或一里外聞佛音聲，或十里、或百千萬里外聞佛音聲。又一會中，或聞說布施，或聞說持戒等，各各隨心所聞，皆不可思議，故名語密。